“በግል ተቋራጮችና ኮንትራክተሮች አካባቢ ያለው በፍጥነት የመበልፀግ ዝንባሌስ ምንጩ ምንድን ነው? ከሦስትና ከአራት ዓመታት በፊት አነስተኛ ኮንትራክተር ፈቃድ የነበረው ሁሉ ተምዘግዝጎ ሰማይ የነካው በምንድን ነው?” የሚሉት አቶ በርሄ፣ በሥራና በላብ ብቻ የተገኘ ሳይሆን ካለቀረጥ በሚገባ ዕቃ፣ በሕገወጥ ብረትና ሲሚንቶ ሽያጭ፣ በግንባታ ጥራት መጓደል (በፍጥነት መሥራት…)፣ ወዘተ እንደሆነ ግምታቸውን ይሰነዝራሉ፡፡ በእርግጥም በቅርቡ ፀረ ሙስና ኮሚሽን ለጋዜጠኞች በሰጠው ሥልጠና ወቅት የትምህርትና የሕዝብ ግንኙነት ዳይሬክተሩ አቶ ብርሃኑ አሰፋ ያሉትም ከዚህ አባባል ጋር ይስማማል፡፡ እንደ ኢትዮጵያ ባሉ ሰፊ የመሠረተ ልማት ሥራ ውስጥ በገቡ አገሮች ዋነኛ የሙስና ምንጭ የኮንስትራክሽን ዘርፍ ነው፡፡ “እኛም እንደ ሱስ ቦታ (Senstive Area) ይዘነዋል፤” ነበር ያሉት፡፡ ይህ ዘርፍ አጓጊና ትርፍ የሚዛቅበት በመሆኑ ከተለያዩ ቦታዎች በሙስና በተገኘ ገንዘብ የተገዙ የኪራይ ተሽከርካሪዎችና ማሺን አቅራቢዎች እንደበዙበት እያየን ነው፡፡ መሬት ወረው ከሸጡ እስከ ባንክ ባለሙያዎች ድረስ ይህንን የሞቀ ቢዝነስ ተቀላቅለውታል፡፡